**Βασιλιάς Ποδάγρας ή Οιδίπους Τύραννος του Πέρσυ** Σέλλεϋ

**Σε παγκόσμια πρεμιέρα**

**Τμήμα Θεατρικών Σπουδών, Πανεπιστήμιο Πελοποννήσου**

**Φεστιβάλ Αθηνών και Επιδαύρου**

**Μικρό Θέατρο Αρχαίας Επιδαύρου**

**5 Ιουλίου 2016, 21:30**

Το τμήμα Θεατρικών Σπουδών του Πανεπιστημίου Πελοποννήσου ανασύρει από την αφάνεια άπαιχτο και εξαιρετικά επίκαιρο έργο του μεγάλου Άγγλου ποιητή και φιλέλληνα Πέρσυ Σέλλεϋ. Ο *Ποδάγρας* εκδόθηκε ανώνυμα το 1820 και κατασχέθηκε μόλις κυκλοφόρησε. Το έργο αντανακλά σε μια κρίση που είχε συγκλονίσει την Αγγλία της εποχής εκείνης, με πολλές αναλογίες με το σημερινό Brexit, αλλά και την Ελλάδα των μνημονίων. Θέμα του Ποδάγρα είναι η σύγκρουση του λαού με μια αυταρχική ολιγαρχία, προκειμένου να επιτύχει δημοκρατικές μεταρρυθμίσεις. Ο λαός, ως χορός εξαθλιωμένων γουρουνιών, καταδικάζεται στην ανέχεια από τους δυνάστες του και περιμένει ως μεσσία την εξόριστη βασίλισσα Ταυρίνα, η οποία παραπέμπει στη Λυσιστράτη. Σεξ και πολιτική ταυτίζονται στον *Ποδάγρα*, σ’ένα ιδιότυπο αριστοφανικό μείγμα όπου το λίμπιντο γίνεται πρόσημο λαϊκών διεκδικήσεων. Γύρω και πάνω απ’όλους κυριαρχεί ο ναός της θεάς Πείνας. Πείνα σημαίνει στέρηση για το λαό και ευμάρεια για τους κρατούντες. Σημαίνει όμως και αγανάκτηση αλλά και εξέγερση, σε ένα αδόκιμο έργο, που η κλασική στόφα του κάνει τον Shelley σύγχρονό μας.

Η παράσταση βασίζεται στη σύμπραξη τεσσάρων διδασκόντων του τμήματος, οι οποίοι έχουν καθοδηγήσει τους φοιτητές τους ως προς την δραματουργία (Μαρίνα Κοτζαμάνη), την σκηνοθεσία/υπόκριση (Γιάννης Λεοντάρης), την σκηνογραφία (Άση Δημητρουλοπούλου) και τον φωτισμό (Άγγελος Γουναράς). Ο *Ποδάγρας* είναι επίσης προϊόν διεθνούς συνεργασίας με το αγγλικό πανεπιστήμιο St. Mark and St. John του Plymouth, με το οποίο το τμήμα επεξεργάστηκε πέρυσι αυτοσχεδιαστική παράσταση. Η φετινή παράσταση υποστηρίζεται από τον Πολιτιστικό Σύλλογο Αρχαίας Επιδαύρου. Η μετάφραση του έργου στα ελληνικά είναι της Μαρίνας Κοτζαμάνη.

Πληροφορίες: 210 6744602 και 6985564212